Vakansieoord-moord: 'Man wou familie beskerm' | Maroela Media
Argieffoto bloot ter illustrasie van 'n chalet by die oord. (Foto: ATKV-Buffelspoort)
Die man wat Donderdag in die vroeë oggendure by die ATKV-Buffelspoort buite Rustenburg doodgeskiet is, het glo sy familie van die aanvallers in hul chalet probeer beskerm.
"Johannes Nicolaas Brits (68) het glo voor sy familie gestaan en hulle van die aanvallers probeer beskerm. Verskeie skote is egter in sy rigting afgevuur en hy is op die toneel dood verklaar," sê kol. Adèle Myburgh, woordvoerder van die polisie.
Brits en sy familiegroep het in een van die chalets by die oord tuisgegaan toe drie verdagtes vroegoggend by die chalet ingebreek het. Die polisie is tussen 01:30 en 01:40 na die toneel ontbied.
Myburgh sê dit was vir sy familie baie traumaties om hom dood te sien.
Dit is nog nie duidelik hoe die aanvallers toegang tot die chalet verkry het en wat tydens die aanval uit die chalet gesteel is nie.
'n Saak van moord en sakeroof is aanhangig gemaak en 'n ondersoek is vanoggend van stapel gestuur om meer inligting rakende die voorval te bekom.
Reinard du Plessis, bemarkingsbestuurder van die ATKV, wou hom nie vanoggend oor die voorval uitlaat nie en het gesê die oord wag nog op die polisie se forensiese ondersoekers om die toneel te fynkam voordat enige besonderhede aan die publiek bekend gemaak kan word.
Volgens Du Plessis is die ATKV se hooffokus nou om die nodige ondersteuning aan die familie van die oorledene te bied.
"Ons fokus daarop om die gesin en personeel by die oord by te staan want uiteraard is baie mense as gevolg van die voorval getraumatiseer."
Die ATKV-Buffelspoort in hierdie stadium steeds oop is vir besoekers hoewel die besluit moontlik heroorweeg kan word.
Die berig is gewysig na gelang van inligting wat ná die tyd van publisering deur die polisie bekendgemaak is – RED.
Sterkte aan die familie en naasbestaandes. Geen mens is meer veilig in die Republiek van Suid Afrika nie. Dit is net weereens deur hierdie voorval bewys.
Waar is die nagwag wat by Buffelspoort is?. Begin daar.
Dit raak n haatlike land hierdie.
Jare gelede toe ek by ATKV wou aansluit, moes ek deur 'n lid voorgestel word, ek moes my Kerkverband bevestig het, my onderwerp het aan 'n stel reels waarna my aansoek goedgekeur is. Ek het as lid bedank weens al die kulture wat nou daar toegelaat word. Besoekers was beperk,maar word saamtrekke toegelaat. Kerkverband speel nie meer 'n rol nie, geen reels geld meer daar nie want almal wil polities korrek optree. Die gehoorsame lid trek weereens aan die kortse end.
Weereens iemand wat voor hulle gesin dood geskied word. Nee, man hierdie mense moet gevang word, en die doodstraf kry. Regtig, hierdie gaan nou te woes in ons land. Waar kry hulle die gewere en goed? Baie jammer aan sy gesin met sy afsterwe. Mag onse Liewe Heer julle deur hierdie moeilike tyd dra, en julle styf in Sy arms vashou.